ET
C 63/24
Euroopa Liidu Teataja
20.2.2023
Euroopa Keskpanga 21. detsembril 2022 esitatud apellatsioonkaebus Üldkohtu (neljas koda laiendatud koosseisus) 12. oktoobri 2022. aasta otsuse peale kohtuasjas T-502/19: Francesca Corneli versus EKP (Kohtuasi C-777/22 P) (2023/C 63/31) Kohtumenetluse keel: itaalia Pooled Apellant: Euroopa Keskpank (esindajad: C. Hernández Saseta, A. Pizzolla, advokaat M. Lamandini) Teised menetlusosalised: Francesca Corneli, Euroopa Komisjon
Apellandi nõuded Apellant palub Euroopa Kohtul: 1) tühistada Üldkohtu 12. oktoobri 2022. aasta otsus kohtuasjas Francesca Corneli vs.
EKP (T-502/19, ei avaldata, EU:T:2022:627) selles osas, millega on tühistatud EKP 1. jaanuari 2019. aasta otsus ja 29. märtsi 2019. aasta otsus; ning selleks 2) tuvastada, et hagi, mille Francesca Corneli Üldkohtule esitas, on ELTL artikli 263 neljanda lõigu alusel vastuvõetamatu, ning sellest tulenevalt jätta see tervikuna läbi vaatamata; 3) teise võimalusena tuvastada, et EKP otsused on käesoleva kohtuasja esemeks olevas osas õiguspärased ja ühtlasi saata kohtuasi tagasi Üldkohtule, et ta teeks otsuse hagi nende nõuete kohta, mida ei ole vaidlustatud kohtuotsuses analüüsitud; 4) mõista EKP kohtukulud mõlemas kohtuastmes välja Francesca Cornelilt.
Väited ja peamised argumendid Euroopa Keskpank põhjendab oma apellatsioonkaebust kahe väitega.
Esimeses väites osutab EKP, et Üldkohus on rikkunud õigusnorme, kuna ta võttis faktilisi asjaolusid arvesse moonutatult, kui ta hindas Francesca Corneli – kes ei vasta ELTL artikli 263 neljandas lõigus seatud tingimustele – õigust esitada hagi ja põhjendatud huvi.
Täpsemalt väidab EKP, et Üldkohus: i) võttis asjas tähtsust omavaid faktilisi asjaolusid arvesse moonutatult, kui ta leidis, et tühistatud otsused mõjutasid Francesca Cornelil kui Banca Carige aktsionäril väidetavalt olemasolevaid „õigusi“, mida tal tegelikult ei olnud või mida need otsused ei mõjutanud; ii) on rikkunud õigusnorme, kuna ta leidis, et tühistatud otsused mõjutavad Francesca Corneli õiguslikku olukorda otseselt, kuigi ta oli hagi esitamise ajal üks Banca Carige väikeaktsionär 35 000 väikeaktsionäri hulgast; iii) on rikkunud õigusnorme, kui ta järeldas, et tühistatud otsused puudutavad Francesca Cornelit isiklikult, kuna need riivavad tema kui Banca Carige aktsionäri seisundit, mis Üldkohtu arvates teda kõigist teistest isikutest eristas, mistõttu tühistatud otsused puudutasid teda isiklikult; iv) on rikkunud õigusnorme, kui ta järeldas, et Francesca Cornelil oli tühistatud otsuste tühistamise vastu otsuse adressaadi huvist eraldiseisev huvi, st Banca Carigega seonduv huvi, kuna selline järeldus ei ole kooskõlas väljakujunenud kohtupraktikaga, mis käsitleb erandjuhtumeid, mille puhul võib tunnustada osaniku õigust esitada hagi.